Diari Oficial de la Generalitat Valenciana


Sumari del DOGV 3432, del 11-02-1999 (1999/629)

Resolució de president executiu de l'Agència Valenciana del Turisme, per la qual s'estima parcialment el recurs ordinari interposat per Brisamar XXI, SL.
---------------------------------------------------------------------------------------------------------------------------------------------------------

### Dades del document

Número de DOGV
:   3432

Data del DOGV
:   11-02-1999

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   1999/629


Organisme emissor
:   Agència Valenciana del Turisme

Tipus de document
:   Resolució

Resolució de president executiu de l'Agència Valenciana del Turisme, per la qual s'estima parcialment el recurs ordinari interposat per Brisamar XXI, SL. [1999/X629]
  
Per no haver pogut notificar de forma personal i directa a l'interessat, la Resolució del president executiu de l'Agència Valenciana del Turisme, de data 17 de setembre de 1998, que estimava parcialment el recurs ordinari interposat per la Sra. Carmen Orue Gandaria, en nom i representació de la mercantil Brisamar XXI, SL, recaiguda en l'expedient d'activitat clandestina d'explotació d'apartaments, de la mercantil Brisamar XXI, SL, es procedeix a la seua publicació en el Diari Oficial de la Generalitat Valenciana a efectes del que disposa l'article 59.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 4 de gener de 1999.- El president executiu: Roc Gregori i Aznar.
  
Amb data 17 de setembre de 1998, el president executiu de l'Agència Valenciana del Turisme, ha dictat la resolució següent:
  
«Resolució del president executiu de l'Agència Valenciana del Turisme, per la qual s'estima parcialment el recurs ordinari interposat per Brisamar XXI, SL».
  
Vist el recurs ordinari interposat per la senyora Carmen Orue Gandaria, en nom i representació de la mercantil Brisamar XXI, SL, amb domicili a Peníscola, avinguda del Papa Lluna, 52, 1r, A, contra la Resolució sancionadora del cap del Servei Territorial de Turisme de Castelló, de data 8 de maig de 1998.
  
Fets
  
Primer
  
El cap del Servei Territorial de Turisme de Castelló, en la resolució sancionadora citada, va imposar a la mercantil Brisamar XXI, SL, com a empresa explotadora d'apartaments turístics, i en virtut d'una denúncia presentada per un usuari d'aquests apartaments, dues sancions de multa de cent cinquanta mil pessetes i setanta-cinc mil pessetes, per infracció a la normativa turística, consistents respectivament en exercir l'activitat de lloguer d'apartaments sense la preceptiva i prèvia inscripció en el Registre d'empreses exploradores d'apartaments turístics i no lliurar les claus de l'apartament llogat en la data acordada, les circumstàncies del qual consten en la resolució i es donen com a reproduïdes.
  
Segon
  
Contra la mencionada resolució la Sra. Carmen Orue Gandaria en representació de la mercantil Brisamar XXI, SL, va interposar un recurs ordinari en el qual sol·licitava que es declarara la nul·litat de les sancions imposades o, subsidiàriament, es procedira a la qualificació de la suposada infracció de lleu en grau mínim en atenció a les següents al·legacions, que a continuació de forma succinta s'exposen:
  
- Que la mercantil Brisamar XXI, SL, de la qual qui subscriu és administradora única, es va donar d'alta en l'activitat de serveis immobiliaris el dia 18 de juliol de 1997, i es va donar de baixa en la mencionada activitat el 30 de setembre de 1997.
  
- Que el 23 de juliol de 1997 va contractar amb el senyor Carlos García Villares el lloguer d'un apartament a Peníscola, per la qual cosa el referit senyor va lliurar a compte la quantitat de 10.000 pessetes el dia 1 d'agost, i se li va fer la pertinent reserva de l'apartament. El mencionat apartament va estar a la seua disposició en la data convinguda, 6 de setembre, i no existia absolutament cap problema perquè aquest senyor l'ocupara en tal data. Per tal que se li lliuraren les claus de l'apartament tan sols havia de cridar, cosa que no se li va ocórrer fer, al timbre de l'oficina o al telèfon que en cartell ben visible figura en l'exterior.
  
No solament aquest apartament estava a la seua disposició el dia 6 de setembre i següents sinó que va quedar desocupat tot l'estiu, per la cosa cap raó tenia Brisamar XXI, SL, per a incomplir el contracte verbal i deixar de percebre, d'aquesta manera, la resta del preu convingut.
  
- Que el dia 12 de setembre per fi se li va ocórrer, al Sr. García, cridar al timbre de l'oficina per a comunicar que havia trobat un altre apartament en el qual s'allotjava. No fa constar ni manifesta, el senyor García, en la seua denúncia que se li va retornar la totalitat de la quantitat lliurada a compte abans d'interposar la denúncia, la qual cosa denota una evident mala fe.
  
- Que en l'antecedent de fet segon de la resolució sancionadora que recorrem es diu que en data 23 d'octubre la Inspecció va visitar l'establiment i va informar que «està tancat al públic en general, sense figurar rètol indicatiu d'horari d'obertura, i l'aspecte que presenta és de no obrir al públic. Tan sols hi ha un cartell exterior en el qual s'anuncia Brisamar XXI. Lloguer i venda d'apartaments. Telèfon 24 38 14.»
  
- Que pel que fa al fons de l'assumpte de cap manera s'infringeix l'article 5 del Decret 30/1993, de 8 de març, del Govern Valencià, ja que Brisamar XXI, SL, no disposava de blocs per al seu lloguer. Disposava tan sols d'un total de quatre o cinc apartaments pertanyents a distints edificis que amics o coneguts van cedir per al seu lloguer.
  
- Que estant l'activitat d'alta fiscal, segons s'acredita amb els documents que s'acompanyen, existint rètol exterior visible que anuncia l'activitat en el local comercial i el telèfon, segons acredita l'acta de la Inspecció, i no existint, segons hem argumentat més amunt, infracció de l'article 5 referit, no es pot parlar de cap manera de clandestinitat de l'activitat i, per tant, no són d'aplicació a aquest cas els articles 10.2 i 9.16 de la Llei 1/1989, de 2 de març.
  
Fonaments jurídics
  
Primer
  
L'article 5 del Decret 30/1993, de 8 de març, del Govern Valencià, pel qual s'aprova el Reglament d'apartaments turístics, vil·les, xalets, bungalous i semblants, quan disposa que l'exercici de l'activitat de cessió per part de les empreses definides en l'article 3 requerirà amb caràcter preceptiu la seua prèvia inscripció en el registre d'empreses explotadores i d'apartaments turístics.
  
Segon
  
L'article 10.2 de la Llei 1/1989, de 2 de març, per la qual s'estableix el règim d'inspecció i procediment en matèria de disciplina turística, que disposa que constitueixen infraccions administratives de caràcter molt greu:
  
«La prestació de serveis o la realització d'activitats turístiques de forma clandestina per mancar del títol o autorització o declaració exigits per la normativa turística».
  
Tercer
  
L'article 9.6 de la citada Llei 1/1989, de 2 de març, quan estableix, que constitueixen infraccions administratives de caràcter greu:
  
«l'incompliment contractual respecte del lloc, temps, preu i altres condicions acordades.
  
Respecte de les al·legacions que efectua la recurrent a la resolució sancionadora del cap del Servei Territorial de Turisme de Castelló, de data 8 de maig de 1998, cal fer les següents consideracions:
  
1. Que respecte de la infracció de la normativa turística de l'article 5 del Decret 30/1993, de 8 de març, del Govern Valencià, en relació a l'article 10.2 de la Llei 1/1989, de 2 de març, consistent en dedicar-se a la cessió d'apartaments turístics sense estar prèviament inscrita en el Registre d'empreses explotadores i d'apartaments turístics, aquesta infracció ha estat degudament constatada, ja que s'ha comprovat que la mercantil Brisamar, SL, s'ha dedicat de forma habitual i professional a l'activitat d'explotació d'apartaments turístics, sense que el fet de no comptar amb cap bloc d'apartaments, implique exoneració de responsabilitat, i per consegüent de la infracció comesa, ja que en dedicar-se a la cessió d'apartaments turístics, aquesta mercantil havia d'estar prèviament inscrita en el Registre d'empreses explotadores d'apartaments turístics.
  
No obstant això ja que l'empresa ha disposat d'un nombre baix d'immobles en lloguer, i que la seua activitat empresarial ha estat escassa; i el benefici econòmic no ha estat important cal reduir la sanció de multa imposada de cent cinquanta mil pessetes a quaranta mil pessetes.
  
2. Respecte de la segona infracció que se li imputa per vulneració de la normativa turística consistent en l'incompliment contractual que estableix l'article 9.6 de la Llei 1/1989, de 2 de març, en no posar a disposició de l'usuari l'apartament contractat dins del termini estipulat, han de ser admeses les al·legacions, ja que de les dades que consten en el procediment, no es dedueix amb claredat l'incompliment contractual, ja que tal com al·lega la mercantil Brisamar, SL, es van posar els mitjans per al compliment del contracte, encara que el reclamant no va aconseguir contactar amb la part arrendadora.
  
En conseqüència cal anul·lar la sanció de multa de setanta-cinc mil pessetes imposada per tal concepte, ja que es tenen en compte les al·legacions efectuades per la recurrent al seu possible incompliment contractual.
  
Resolució
  
En virtut del que disposa el Decret 45/96 (DOGV de 28 de març de 1996), resolc:
  
Estimar parcialment el recurs ordinari interposat per la Sra. Carmen Orue Gandaria en nom i representació de la mercantil Brisamar XXI, SL, contra la resolució sancionadora del cap del Servei Territorial de Turisme de Castelló, de data 8 de maig de 1998, i reduir la sanció de multa de cent cinquanta mil pessetes imposada a quaranta mil pessetes i anul·lar l'altra sanció imposada de multa de setanta-cinc mil pessetes.
  
Contra aquesta resolució que posa fi a la via administrativa, podrà interposar-se recurs contenciós administratiu, amb la comunicació prèvia preceptiva a aquesta Agència Valenciana del Turisme, davant la Sala Contenciosa del Tribunal Superior de Justícia de la Comunitat Valenciana dins del termini de dos mesos, comptadors des de l'endemà de la notificació d'aquesta, d'acord amb el que estableixen els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i l'article 58.3 de la Llei Reguladora de la Jurisdicció Contenciosa Administrativa, de 27 de desembre de 1956.
  
València, 17 de setembre de 1998.- El president executiu: Roc Gregori i Aznar.